Kristen Pfaff

Kristen Pfaff (26. toukokuuta 1967 – 16. kesäkuuta 1994) oli yhdysvaltalainen basisti, joka soitti Hole- ja Janitor Joe -yhtyeissä. Hän kuoli huumeiden yliannostukseen 27-vuotiaana. 

Pfaff soitti bassoa Hole-yhtyeen Live Through This -albumilla.

 Elämä 

 Varhaiset vuodet 
Pfaff syntyi ja kasvoi Buffalossa New Yorkin osavaltiossa. 5–14-vuotiaana hän opiskeli pianonsoittoa. Käytyään koulunsa Buffalo Academy of the Sacred Heartissa hän aloitti opinnot Boston Collegessa, vietti vuoden vaihto-oppilaana Amsterdamissa ja siirtyi Minnesotan yliopistoon. Hän sai pankista työpaikan tietokonegrafiikan laatijana.

 Janitor Joe 
Minneapolisissa Pfaff alkoi soittaa bassoa ja perusti kahden paikallisen nuoren, Joachim Breuerin ja Matt Entsmingerin, kanssa noise rock -yhtyeen Janitor Joe. He julkaisivat pikaisesti singlen vastaperustetulla OXO-levymerkillä, jota pyöritti Kristenin läheinen ystävä Jeffrey Herrman. Se johti levytyssopimukseen AmRepin kanssa ja albumiin Big Metal Birds. Janitor Joe keräsi nopeasti pienen kuulijakunnan niin paikallisesti kuin ulkomaillakin, kun Kristen takoi hypnoottisia, sensuelleja bassolinjoja Mattin murskaavan rummutusmyrskyn ja Joen kitaramyllerryksen sekä karjuvan laulun keskellä. 

Janitor Joen esiintyessä Kaliforniassa vuonna 1993 Holen laulaja Courtney Love ja kitaristi Eric Erlandson kiinnittivät huomionsa Pfaffiin ja tarjosivat hänelle paikkaa yhtyeensä basistina. Pfaff suostui, joskin vastahakoisesti, sillä hän ei olisi halunnut muuttaa pois Minneapolisista. Pfaff suostui lopulta heidän tarjoukseensa isänsä Normanin neuvosta – tämä oli sitä mieltä, että oli oikea urasiirto liittyä ylemmälle tasolle ponnistaneeseen yhtyeeseen, joka oli kerännyt vankan kuulijakunnan debyyttialbumillaan Pretty on the Inside. Hänen äitinsä Janet sen sijaan ei ollut yhtä varma päätöksestä.

 Live Through This 
Holessa Pfaff osallistui menestysalbumin Live Through This tekoon mutta ei viihtynyt yhtyeen kotikaupungissa Seattlessa. Vaikka Pfaffin kerrotaan satunnaisesti kokeilleen huumeita Minneapolisissa, Seattlesta löytynyt skene oli täysin toista maata – heroiinia oli kaikkialla. Monet hänen ystävistään ja tuttavistaan siellä olivat riippuvaisia. 

Courtney Loven puolison Kurt Cobainin itsemurha huhtikuussa 1994 oli järkytys Pfaffille. Holen seisauttaessa kiertuesuunnitelmansa hän palasi esiintymään Janitor Joessa. Helmikuussa 1994 Pfaff hakeutui vieroitushoitoon heroiiniriippuvuutensa vuoksi kärsittyään jo aiemmin lähes kuolemaan johtaneen yliannostuksen. Pfaff palasi hetkeksi Minneapolisiin, tapasi vanhoja ystäviä, vuokrasi asunnon ja keskusteli suunnitelmista uuden yhtyeen, mahdollisesti nimeltä Palm, perustamisesta. 

 Kuolema 
Pfaffin oli alun perin tarkoitus palata Seattleen 14. kesäkuuta 1994. Pfaff pyysi ystäväänsä Paul Ericksonia mukaansa Seattleen. He saapuivat perille 15. kesäkuuta, pakkasivat hänen tavaransa perävaunuun ja valmistautuivat lähtemään seuraavana päivänä takaisin kohti itää. Erickson jopa nukkui autossa yönsä, sillä ryöstöt olivat alueella yleisiä. Tänä iltana Pfaffin kerrotaan soittaneen Janitor Joen bändikavereilleen hyväntuulisena – helpottuneena siitä, että oli jättämässä kaupungin lopullisesti taakseen. Erickson muisti myöhemmin, kuinka Holen kitaristi Eric Erlandson tuli asunnolle kello 20.30 ja lähti noin puoli tuntia myöhemmin. Hänen lähdettyään Erickson kävi tarkistamassa Pfaffin tilanteen – hän kuuli kylpyhuoneen lukitun oven takaa tämän kuorsaavan, mikä oli perheen mukaan hänelle aivan tyypillistä, ja meni itsekin nukkumaan.

Seuraavana aamuna, kun Erickson yritti herättää Pfaffia, kylpyhuoneen ovi oli yhä lukossa eikä sisältä kuulunut vastausta. Hän murtautui sisään ja löysi Pfaffin elottomana matalassa vesilammikossa. Hän soitti hätäkeskukseen, mutta ensihoitajien saapuessa Pfaff todettiin kuolleeksi. Lattialta löytyi meikkipussi, jossa oli huumeidenkäyttövälineitä ja ruiskuja. Kuolinsyyksi vahvistettiin myöhemmin ”äkillinen opiaattimyrkytys”. Kristen kuoli kesäkuun 15.–16. päivän välisenä yönä kylpyammeeseensa, mitä ilmeisimmin heroiinin yliannostukseen. Hän oli kärsinyt huumausaineongelmista pitkään ja ollut edellisenä talvena vieroitushoidossa.

Kristen Pfaffin äiti Janet A. Pfaff kirjoitti omakustannekirjan Unfinished Rhapsody tyttärensä elämästä ja kuolemasta.

Diskografia
Janitor Joe

Big Metal Birds (1993)

Hole
Live Through This (1994)

Lähteet

Luokka:Yhdysvaltalaiset basistit
Luokka:Vuonna 1967 syntyneet
Luokka:Vuonna 1994 kuolleet